31.7.2012 Jurnalul Oficial al Uniunii Europene L 204131 DECIZII DECIZIA CONSILIULUI EUROPEAN din 11 iulie 2012 de modificare a statutului Mayotte în raport cu Uniunea Europeană (2012/419/UE) CONSILIUL EUROPEAN, având în vedere Tratatul privind funcționarea Uniunii Europene, în special articolul 355 alineatul (6), având în vedere inițiativa Republicii Franceze, având în vedere avizul Comisiei Europene, întrucât: (1)  În conformitate cu articolul 355 alineatul (6) din Tratatul privind funcţionarea Uniunii Europene (TFUE), Consiliul European, la inițiativa statului membru în cauză, poate adopta, în unanimitate şi după consultarea Comisiei, o decizie de modificare a statutului în raport cu Uniunea al unei țări sau teritoriu danez, francez sau neerlandez prevăzut la articolul 355 alineatele (1) și (2). (2) Prin scrisoarea Preşedintelui său din 26 octombrie 2011, Republica Franceză (denumită în continuare „Franţa”) a solicitat Consiliului European să adopte o asemenea decizie astfel încât Mayotte, care are în prezent statutul de țară și teritoriu de peste mări în sensul articolului 355 alineatul (2) din TFUE şi care figurează în acest sens în anexa II la TFUE, să primească statutul de regiune ultra- periferică în sensul articolului 349 din TFUE. (3) Cererea Franței dă curs alegerii făcute de locuitorii din Mayotte de a se apropia progresiv de metropolă, confirmată de referendumul din 29 martie 2009 prin care s-a aprobat, în procent de 95,2% din sufragiile exprimate, propunerea de transformare a Mayotte în departament. Începând cu 31 martie 2011, Mayotte constituie cel de al 101-lea departament francez şi cel de al 5-lea departament francez de peste mări. (4) Situația economică și socială structurală și situarea geografică a Mayotte prezintă toate caracteristicile, menționate la articolul 349 din TFUE, ale unei regiuni ultraperiferice, în sensul acestei dispoziții. Prin urmare, ar trebui inclusă o menţiune referitoare la Mayotte în articolul 349 pentru ca acesta să i se aplice în totalitate, precum şi în articolul 355 alineatul (1) din TFUE. (5) Modificarea statutului Mayotte în raport cu Uniunea, care răspunde unei cereri exprimate în mod democratic, ar trebui să constituie o etapă consecventă cu accesul Mayotte la un statut apropiat de cel al metropolei, ADOPTĂ PREZENTA DECIZIE: Articolul 1 Începând cu 1 ianuarie 2014, Mayotte nu mai are statutul de țară şi teritoriu de peste mări, căruia i se aplică dispozițiile părții a patra a Tratatului privind funcționarea Uniunii Europene (TFUE), fiindu-i conferit statutul de regiune ultraperiferică în sensul articolului 349 din TFUE. Articolul 2 TFUE se modifică după cum urmează: 1. La articolul 349 primul paragraf, cuvântul „Mayotte” se introduce după cuvântul „Martinica”. 2. La articolul 355 alineatul (1), cuvântul „Mayotte” se introduce după cuvântul „Martinica”. 3. În anexa II, se elimină a șasea liniuță. Articolul 3 Prezenta decizie intră în vigoare la data adoptării. Prezenta decizie se aplică de la 1 ianuarie 2014. Adoptată la Bruxelles, 11 iulie 2012. Pentru Consiliul European Președintele H. VAN ROMPUY